Vermeende dief erg deur Limpopo-inwoners aangerand | Maroela Media
Die vermeende dief se uitgebrande voertuig. Foto: ANA
Woedende inwoners van 'n nedersetting in Limpopo het Sondagaand glo 'n vermeende beesdief gevang, erg aangerand en sy voertuig aan die brand gesteek.
Die dief, na bewering 'n sleutelfiguur in 'n beestediefstal-sindikaat, is gevang terwyl hy besig was om beeste in die bos by die Bale-nedersetting net buite die Krugerwildtuin se Pafuri-hek te slag. Na bewering het die inwoners die man en sy twee medepligtiges in die bos gesien waar hulle die diere geslag het en hulle voorgekeer.
Die twee medepligtiges kon egter daarin slaag om in die bos in te vlug. Die inwoners het die vermeende baasdief gegryp, hom in sy voertuig geboender en met hom weggery. Hulle het later stilgehou waar hulle 'n byl en slagmes by hom afgeneem het voordat hulle hom erg aangerand het. Hulle het ook sy voertuig aan die brand gesteek.
Die verdagte is deur polisiebeamptes wat van diens af was gered en na 'n polisiestasie naby die Zimbabwiese grens geneem. Ao. David Marodi, polisiewoordvoerder, het die gebeure bevestig.
Volgens die inwoners, wat grootliks 'n lewe uit beesboerdery maak, word hulle vee gereeld gesteel en uit die land na Botswana, Mosambiek en Zimbabwe gesmokkel. Die beeste word soms ook geslag en die vleis aan informele vleismarkte in Musina en Thohoyandou verkoop.
Mpho Rasilavhi, die hoof van die nedersetting, het gesê inwoners moet noodgedwonge gereg in eie hande neem aangesien die verdagtes wat wel deur die polisie gevang word, binne 'n paar dae op borgtog vrygelaat word en net weer terugkeer om weer te steel.
Dis wat gebeur met borgtog en sake wat sloer. Veediefstal was altyd 'n ernstige wetsoortreding. Dis so al asof hier 'n ander storie agter hierdie storie is? Gelukkig het die byl en slagmes nie in die slag gebly.
Ai tog, as jy die polisie nodig het kom hulle nie en as hulle op doughnut diens moet wees daag hulle uit die bloute uit op. Duidelik het die gemeenskap genoeg gehad.